CELEX: 52011XG0308(02)
Language: fi
Date: 2011-03-08
Title: Neuvoston päätelmät ”Innovatiiviset lähestymistavat kroonisiin sairauksiin kansanterveys- ja terveydenhuoltojärjestelmissä”

8.3.2011   
            
            
               FI
            
            
               Euroopan unionin virallinen lehti
            
            
               C 74/4
            
         Neuvoston päätelmät ”Innovatiiviset lähestymistavat kroonisiin sairauksiin kansanterveys- ja terveydenhuoltojärjestelmissä”
   2011/C 74/03
   EUROOPAN UNIONIN NEUVOSTO, joka
   
               1.
            
            
               MUISTUTTAA, että Euroopan unionin toiminnasta tehdyn sopimuksen 168 artiklan mukaan kansallista politiikkaa täydentävä unionin toiminta suuntautuu kansanterveyden parantamiseen. Se edistää myös jäsenvaltioiden välistä yhteistyötä kansanterveyden alalla sekä tarvittaessa tukee niiden toimintaa ottaen täysimääräisesti huomioon terveyspalvelujen ja sairaanhoidon järjestämiseen ja tarjoamiseen liittyvät jäsenvaltioiden velvoitteet.
            
         
               2.
            
            
               MUISTUTTAA, että Euroopan unionin toiminnasta tehdyn sopimuksen 168 artiklan mukaan jäsenvaltioiden on yhteydessä komission kanssa sovitettava keskenään yhteen politiikkansa ja toimintaohjelmansa.
            
         
               3.
            
            
               KOROSTAA, että sellaiset yleismaailmalliset periaatteet ja yleiset arvot kuin mahdollisuus saada korkealuokkaista hoitoa, yhdenvertaisuus ja yhteisvastuu, jotka on vahvistettu Euroopan unionin terveysjärjestelmien yhteisistä arvoista ja periaatteista 2 päivänä heinäkuuta 2006 annetuissa neuvoston päätelmissä, ovat erittäin tärkeitä kroonisia sairauksia sairastaville potilaille.
            
         
               4.
            
            
               PALAUTTAA MIELEEN, että Maailman terveysjärjestön (WHO) määritelmän mukaan krooniset sairaudet ovat pitkäaikaisia ja yleensä hitaasti eteneviä sairauksia. Krooniset sairaudet ovat ylivoimaisesti yleisin kuolemansyy maailmassa ja ne aiheuttavat 60 prosenttia kaikista kuolemista, minkä lisäksi ne ovat huomattava taakka potilaille ja heidän sukulaisilleen sekä koko yhteiskunnalle. Krooniset sairaudet yleistyvät seuraavalla vuosikymmenellä muun muassa Euroopan väestön ikääntymisen seurauksena.
            
         
               5.
            
            
               PALAUTTAA MIELEEN komission valkoisen kirjan ”Yhdessä terveyden hyväksi: EU:n strateginen toimintamalli vuosiksi 2008–2013” (1), joka julkaistiin 23 päivänä lokakuuta 2007 ja jossa esitetään EU:n terveysstrategia ja korostetaan, että hyvän terveyden edistäminen ikääntyvässä Euroopassa ja dynaamisten terveydenhuoltojärjestelmien ja uusien teknologioiden tukeminen ovat tulevien vuosien avaintavoitteita.
            
         
               6.
            
            
               PALAUTTAA MIELEEN 3 päivänä maaliskuuta 2010 annetun komission tiedonannon ”Eurooppa 2020 – Älykkään, kestävän ja osallistavan kasvun strategia” (2), erityisesti lippulaivahankkeen ”Euroopan köyhyydentorjuntafoorumi”, sekä komission 6 päivänä lokakuuta 2010 antaman tiedonannon ”Eurooppa 2020 -strategian lippulaivahanke – Innovaatiounioni” (3), jossa esitellään aktiivisena ja terveenä ikääntymiseen liittyvä eurooppalainen innovaatiokumppanuus.
            
         
               7.
            
            
               ON TYYTYVÄINEN Brysselissä 20 päivänä lokakuuta 2010 järjestettyyn ministerikonferenssiin ”Innovatiiviset lähestymistavat kroonisiin sairauksiin kansanterveys- ja terveydenhuoltojärjestelmissä”, jossa korostettiin, että on löydettävä innovatiivisia tapoja ennaltaehkäistä kustannustehokkaasti yleisiä riskitekijöitä, jotta voitaisiin luoda terveellisten valintojen tekemistä helpottava ympäristö, ottaa huomioon sosioekonominen eriarvoisuus sekä terveyden edistämisessä että terveydenhuollossa, helpottaa parempaa koordinointia koko terveydenhuoltojärjestelmässä yhdennetyn potilaskeskeisen hoidon varmistamiseksi ja yhdennetyn tutkimuksen stimuloimiseksi terveyden edistämisen sekä kroonisten sairauksien ennaltaehkäisyn, etenemisen estämisen (varhainen diagnoosi mukaan luettuna) ja hoidon aloilla.
            
         
               8.
            
            
               KEHOTTAA jäsenvaltioita
               
                           —
                        
                        
                           kehittämään edelleen potilaskeskeisiä politiikkoja terveyden edistämisen, kroonisten sairauksien ennaltaehkäisyn, etenemisen estämisen ja hoidon aloilla yhteistyössä asiaan liittyvien sidosryhmien, erityisesti potilasjärjestöjen, kanssa;
                        
                     
                           —
                        
                        
                           huolehtimaan, että nämä politiikat myötävaikuttavat terveyteen liittyvän eriarvoisuuden vähentämiseen ”terveys kaikissa politiikoissa” -lähestymistavan mukaisesti;
                        
                     
                           —
                        
                        
                           tunnistamaan kyseisiin politiikkoihin ja kroonisten sairauksien ilmaantuvuutta ja vallitsevuutta sekä kliinisiä ja sosiaalisia vaikutuksia koskeviin vertailukelpoisiin tietoihin liittyvät hyvät käytännöt ja vaihtamaan niitä.
                        
                     
         
               9.
            
            
               KEHOTTAA jäsenvaltioita ja komissiota
               
                           —
                        
                        
                           käynnistämään pohdintaprosessin, jonka tavoitteena on määritellä kroonisten sairauksien haasteisiin vastaamisen ja jäsenvaltioiden välisen yhteistyön parhaat mahdolliset muodot, ja laatimaan pohdinnan tuloksista muistion vuoteen 2012 mennessä;
                        
                     
                           —
                        
                        
                           toteuttamaan pohdintaprosessin läheisessä yhteistyössä asiaan liittyvien sidosryhmien kanssa, potilaat, ammattihenkilöt, terveydenhuollon maksajat ja tarjoajat mukaan luettuina, sekä ottamaan huomioon sähköiset terveyspalvelut ja muiden asiaan liittyvien politiikan alojen, erityisesti työllisyys-, vammais-, koulutus- ja asumispolitiikkojen, mahdollisen panoksen;
                        
                     
                           —
                        
                        
                           ottamaan pohdintaprosessissa huomioon mahdollisuuden toteuttaa toimia muun muassa seuraavilla aloilla:
                           
                                       —
                                    
                                    
                                       terveyden edistäminen ja kroonisten sairauksien ennaltaehkäisy: helpotetaan terveellisten valintojen tekemistä, laaditaan terveyttä edistävää valistusmateriaalia ja toimenpiteitä kaikkia kroonisia sairauksia varten, sisällytetään terveysnäkökohdat opetusohjelmiin, kehitetään edelleen terveyden edistämisen ja sairauksien ennaltaehkäisyn kustannustehokkuuden ja terveyshyötyjen määrällistä analysointia, tutkitaan tieteellisen näytön pohjalta mahdollisuuksia tunnistaa kroonisten sairauksien riskitekijät varhaisessa vaiheessa ja tehostetaan ennaltaehkäisyä soveltamalla ”terveys kaikissa politiikoissa” -periaatetta;
                                    
                                 
                                       —
                                    
                                    
                                       terveydenhuolto: määritellään hyvät käytännöt, joiden ansiosta kroonisia sairauksia sairastavat voivat maksimoida autonomiansa ja elämänlaatunsa, ja jaetaan hyviä käytäntöjä koskevaa tietoa; hyvät käytännöt voivat koskea tehokkaita ja ennakoivia varhaisvaiheen toimenpiteitä, sairauden etenemisen estämistä, innovatiivisia hoitotapoja erityisesti perus- ja avoterveydenhuollossa sekä terveyteen liittyvän eriarvoisuuden vähentämistä tällä alalla;
                                    
                                 
                                       —
                                    
                                    
                                       kroonisia sairauksia koskeva tutkimus: tutkitaan, miten ennaltaehkäisy, varhaisvaiheen toimenpiteet ja hoito olisi kroonisia sairauksia koskevan tieteellisen nykytiedon pohjalta käytännössä toteutettava, jotta parannettaisiin aktiivisena ja terveenä ikääntymistä edistäviä strategioita, teknologioita ja tukitoimia;
                                    
                                 
                                       —
                                    
                                    
                                       vertailukelpoiset tiedot: kootaan Euroopan tasolla vertailukelpoisia tietoja kroonisten sairauksien ilmaantuvuudesta, vallitsevuudesta, riskitekijöistä ja tuloksista ottaen huomioon erilaiset järjestelmät, kuten EHES, sairastuvuustilastojen kehittäminen ESTATin alaisuudessa, olemassa olevat rekisterit ja muut lähteet, vertailun ja näyttöön perustuvan politiikan mahdollistamiseksi.
                                    
                                 
                     
         
               10.
            
            
               PYYTÄÄ komissiota
               
                           —
                        
                        
                           tukemaan jäsenvaltioita ja sidosryhmiä pohdintaprosessissa ja laatimaan pohdinnan tuloksista muistion vuoteen 2012 mennessä;
                        
                     
                           —
                        
                        
                           ottamaan mahdollisuuksien mukaan krooniset sairaudet nykyisten ja tulevien eurooppalaisten tutkimus- ja toimintaohjelmien painopistealaksi ja ottamaan pohdintaprosessin tulokset huomioon EU 2020 -aloitteen täytäntöönpanossa;
                        
                     
                           —
                        
                        
                           tehostamaan edelleen WHO:n ja OECD:n kanssa tehtävää yhteistyötä kroonisten sairauksien alalla.
                        
                     
         
      (1)  14689/07.
   
      (2)  7110/10.
   
      (3)  14035/10.